钦定古今图书集成/理学汇编/学行典/第173卷 > 易泉
## 钦定古今图书集成/理学汇编/学行典/第173卷 > 易泉

按《衡州府志》：“易泉，字伯原，蒙庵其号也。幼颖慧不群，
年十六，补郡庠弟子，文名籍甚。壬午举乡试第一。己
丑游南雍，湛甘泉先生为祭酒。时吕柟、邹守益、欧阳
德三先生同时以议礼左迁，至相与倡明圣贤之学，
公皆师事之。而当时海内同志如念庵罗洪先、荆川
唐顺之、东城林春道、林蒋信、吉阳何迁，莫不称许逊”
服，谓公善得师且善学也。十试春官不第，除镇江府
推官。廉静明恕，民莫不愿质成于公者。晋户部主事。
时大司徒方公钝，谓僚属曰：“是吾乡老成人，若等可
借手受成事矣。”京师大饥，公奉旨设粥赈之，调剂得
宜。已，分理通仓，出纳详慎。晋员外郎，寻擢云南按察
司佥事。云南视中州最远，禁网疏阔，公风裁凛凛，赎
锾不入私橐。同事者因忌公形己也，遂相与挤公，公
遂引年致仕。公事父母极孝，游南雍，闻其父讣，哀毁
几绝。泾野先生作《椿庭遗痛》册慰赠之。比归葬，祭奠
献咸准家礼，友爱尤其天性，尽让赀财与其弟永，乡
闾高之。性喜读书，至老犹不释卷。公容仪闲雅，见者
皆谓有道之士。晨起整衣冠，竟日即溽，暑犹然。尝语
人曰：“学在整齐严肃，舍此无入手处。”晚年与刘太仆
倡同志，会公为主盟，剖疑辨难，多所剖发，一时缙绅
士咸翕然兴起云。卒年八十。